Veronmaksajain Keskusliiton Teemu Lehtisen mukaan keskiluokkaa kohdellaan itsestäänselvyytenä.

– Verotuksen kohteena keskiluokkaan kuuluva kansalainen on aidosti ja täydesti. Ansioita verotetaan ankarasti ja mahdollisia lisäansioita erityisen ankarasti, Veronmaksajain Keskusliiton toimitusjohtaja Teemu Lehtinen toteaa Taloustaidon blogissaan.

Keskiluokan puolesta on hänen mukaansa mukava puhua juhlapuheissa, mutta käytännön toimet kertovat monesti toista tarinaa. Lehtinen muistuttaa, että keskituloisten palkansaajien verotus kiristyy ensi vuonna sosiaalivakuutusmaksujen nousun myötä, jos hallitus ei tee keventäviä päätöksiä.

Teemu Lehtinen lukee keskiluokaksi ”oman työnsä hedelmillä elävät enemmän tai vähemmän keskituloiset kansalaiset”.

– Heitä on paljon, joten heidän kukkarollaan käyminen tuottaa hyvin, hän toteaa.

– Keskiluokkaan kuuluva elää ansiotuloillaan. Työnteosta saatavalla palkalla, yrittäjätuloilla tai ansiotyön kerryttämällä työeläkkeellä. Omaisuutta on tavallisesti kertynyt oman asunnon verran, ja sekin on osaltaan lainalla rahoitettu. Muut säästöt ovat sen verran vähäisiä, ettei pääomatulojakaan juuri ole, Lehtinen jatkaa.

Hän muistuttaa, että omat ansiot ovat suureen keskiluokkaan kuuluvan ainoa merkittävä tulonlähde. Tulonsiirroista keskiluokkaiselle tulevat ehkä lapsilisä ja yhteiskunnalta palveluita.

Teemu Lehtisen mukaan kukaan ei ole huolissaan keskiluokkaisen siirtymisestä ulkomaille tai toisaalta hakeutumisesta yhteiskunnan tukien varaan.

– Eikä ole syytäkään olla huolissaan. Tyypillinen keskiluokkaan kuuluva on tunnollinen työntekijä, joka haluaa tulla omillaan toimeen ja pitää Suomea hyvänä paikkana asua ja elää.

– Onko tämä tosiasia sitten peruste rokottaa keskiluokkaan kuuluvaa kansalaista erityisen kireillä veroilla hänen aherruksensa hedelmistä? Tai onko viisasta olla piittaamatta keskiluokan kannustamisesta työntekoon, ahkeruuteen ja uralla etenemiseen? Ei tietenkään ole, eikä saa olla, Lehtinen lataa.

Hänen mukaansa keskiluokkaa kohdellaan liian usein ”itsestäänselvyytenä, jonka työnteon kannustamisesta tai verojen jälkeisten nettoansioiden ostovoimasta ei tarvitse huolehtia”.

– Ajatuksena tuntuu monesti olevan, että käyväthän he töissä kuitenkin. Tällainen keskiluokan yliolkainen kohtelu on kovin lyhytnäköistä, Teemu Lehtinen sanoo.

Jos keskiluokkaan kuuluvien suomalaisten halutaan panostavan työssä oppimiseen, ahkeruuteen, kouluttautumiseen, tuottavuuden lisäämiseen ja uralla etenemiseen tarvitaan siihen Lehtisen mukaan kuitenkin kunnon kannusteita.

– Tässäkin asiassa yhteiskunta saa mitä tilaa. Vapaa-aika ja harrasteet syrjäyttävät ymmärrettävän helposti työnteon, jos lisäponnistelu ei ole kannustavaa, hän povaa.

Teemu Lehtisen mukaan ”rahoittajat hyvinvointiyhteiskunnan eri hankkeille kuitenkin tiedetään”.

– Se on kaikissa tapauksissa suuri suomalainen keskiluokka. Jos keskiluokka ahkeroi, riittää jaettavaa.